Meer oor Kerk
Die onstaan van die AGS van SA Houtkruis Gemeente Silverton
Die Visie om 'n gemeente in Silverton te stig is in die hart van Pastoor Buddy Annandale, destyds Pastoor van Môregloed gemeente, gebore. In 1974/75 het die visie 'n werklikheid geword en die AGS van SA, Silverton Gemeente is gestig met Pastoor Johan Smith as die eerste voltydse herder.
Die erf waarop die kerk tans staan is ook deur 'n goddelike ingryping bekom en die bestaande woonhuis is omskep in 'n tydelike aanbiddingsplek tot met die bou van die kerk begin is Die kerk, een van die mees moderne kerke in daardie tyd, is op 16 Oktober 1976 ingewy.
Die volgende Pastore het deur die jare met vrug in die gemeente bedien:
1976 - 1979 Pastoor Johan Smith
1979 - 1982 Pastoor Rudolph Claassen
1982 - 1984 Pastoor Willie Marais
1984 - 1987 Pastoor Walter Ben
1987 - 1994 Pastoor Buddy Annandale
1994 - 1999 Pastoor Koos van der Merwe
1999 - 2001 Pastoor Albert Wart
2001 - 2003 Pastoor Danie Prinsloo
2003 - 2005 Pastoor Johan Smith
2005 - 2012 Pastoor Rudolph Claassen
2012 - Huidig Visionêre leier Pieter Nortjè
Tydens Pastoor Koos van der Merwe se bedieningstyd is die gemeente se naam verander na Houtkruis Gemeente om saam te val met die bekendstelling van die welbekende lied: "Daar was 'n Houtkruis" wat deur hom gekomponeer is. Die opset binne die kerk is toe ook heeltemal verander soos dit vandag is.
AGS Houtkruis is besonder geseënd met 'n jong en dinamiese Pastoorspaar in Pastoor Pieter en Lizette Nortjé. Hulle twee seuns Pieter en Ian voltooi die huisgesin van vier.
Pastoor Pieter het self grootgeword in 'n pastorie met sy vader wat vir 50 jaar, as Pastoor binne die Volle Evangelie Kerk van God werksaam was.
Lizette se vader, Jaggie van Niekerk werk self voltyds binne die bediening en is die presiderende pastoor van Kabega Park, Volle Evangelie Kerk, in Port Elizabeth.
Pastoor Pieter het altyd geweet dat hy geroep is vir die bediening. Na hy aanvanklik vir etlike jare in die sakewệreld as suksesvolle streeksbestuurder van 'n groot winkelgroep werksaam was, het hy sy roeping weer ervaar en aanvaar. In Februarie 2012 het hy die Pastoraat van Houtkruis Gemeente by Pastoor Claassen oorgeneem. Hy bring 'n vernuftige stel bestuursvaardighede en jare se praktiese bestuurservaring na die gemeente.
Pastoor Pieter het voorheen as Vise-voorsitter in die gemeente gedien en daarom verstaan hy en sy gesin die behoeftes en dinamika van die Gemeente. Sy aanstelling as Pastoor binne ons gemeente het die gemeente opnuut van krag tot krag laat gaan!
Ons gemeente onderskryf die Geloofsbelydenis soos verklaar deur die Apostoliese Geloof Sending van Suid-Afrika:
ONS GLO in Jesus Christus die enigste Seun van God die Vader, ware God wat ter wille van die mensdom en sy verlossing van die hemel neergedaal en vlees geword het, wat verwek is deur die Heilige Gees en gebore is uit die maagd Maria; wat op die aarde geleef het en gekruisig is, gesterwe het en begrawe is, wat uit die dood opgestaan en opgevaar het na die hemel waar Hy aan die regterhand van die Vader sit.
ONS GLO in die Heilige Gees, ware God wat van Vader en die Seun uitgaan, wat die wêreld oortuig van sonde, geregtigheid en oordeel en in die hele waarheid lei.
ONS GLO in die doping in die Heilige Gees, met die aanvanklike teken van spreke in tale soos aan alle gelowiges belowe is. Ons glo in die werking van die gawes en vrug van die Gees in die lewe van 'n Christen. Ons glo dat 'n Christen 'n dissipel van Jesus Christus behoort te wees en wat 'n toegewyde en heilige lewe lei.
ONS GLO dat op die Godbestemde tyd Jesus Christus sy Kerk sal kom wegneem.
ONS GLO in die oordeelsdag wanneer Jesus Christus die lewende en die dode sal oordeel.
ONS GLO in die opstanding van die liggaam en 'n ewige lewe vir die regverdige en ewige straf vir die goddelose.